Aardskudding aan Oos-Rand skud inwoners wakkerDie episentrum van die skudding was in die Brakpan-omgewing. ’n Aardskudding het inwoners in dele van die Oos-Rand Sondag in die vroeë oggendure wakker geskud. Die Raad vir Geowetenskappe het gesê die skudding van 3,1 het omstreeks 01:00 plaasgevind. Die episentrum van die skudding was in die Brakpan-omgewing. Talle inwoners het op sosiale media gesê die skudding het hulle groot laat skrik. Volgens sommige inwoners het huise se vensters geskud terwyl ander in hul beddens wakker geruk is. TimesLive berig daar was volgens die Raad vir Geowetenskappe se lys van seismiese gebeurtenisse, al meer 50 skuddings van 3,1 en hoër vanjaar in Suid-Afrika aangeteken.